**Ӧтувъя коми диктант донъялӧм**

Диктант вылӧ босьтсьӧ текст, литературнӧй кыв нормаяслы лӧсялана, челядь вежӧрлы гӧгӧрвоана.

Диктантысь да грамматика уджысь (сетӧма кӧ) пуктыссьӧ кык оценка.

*Диктант донъявсьӧ ӧти оценкаӧн*:

|  |  |
| --- | --- |
| Оценка | Кыдзи вӧчӧма уджсӧ |
| **5** | Уджас торксьӧмъяс, ӧшыбкаяс абуӧсь.  Вермас лоны **ӧти** абу ыджыд (грубӧй) ӧшыбка: 1 – орфографияысь либӧ 1 – пунктуацияысь. |
| **4** | Уджас вӧчӧма 2 орфография да 2 пунктуация; либӧ  1 орфография да 3 пунктуация; либӧ сӧмын пунктуацияысь 4 ӧшыбка. Пасйыны 2/2, 1/3, 0/4. |
| **3** | Уджас вӧчӧма 4 орфография да 4 пунктуация; либӧ 3 орфография да 5 пунктуация; либӧ сӧмын пунктуацияысь 7 ӧшыбка.  Пасйыны 4/4, 3/5, 0/7.  ***Пасйӧд***: V классын позьӧ пуктыны «3» – 5 орфография да 4 пунктуация ӧшыбкаысь, а сідзжӧ 6 орфография ӧшыбкаысь, эмӧсь кӧ на пиын ӧтсямаяс. |
| **2** | Уджас вӧчӧма 7 орфография да 7 пунктуация; либӧ 6 орфография да 8 пунктуация; либӧ 5 орфография да 9 пунктуация; либӧ 8 орфография да 6 пунктуация ӧшыбка. Пасйыны: 7/7, 6/8,5/9, 8/6. |

**Абу ыджыд ӧшыбкаӧн лыддьыны:**

* вежӧма шыпасъяссӧ местанас;
* кадакывйысь артмӧм эмакыв оборотъяс абу торйӧдӧма либӧ ковтӧг торйӧдӧма чутікъясӧн;
* торксьӧма авторлӧн пунктуация дырйи;
* правилӧ дорӧ сетӧм пасйӧдъяс (примечания) вылӧ вӧчӧм;
* аснима эмакывъяс ичӧт шыпассянь гижӧм;
* ӧти пунктуация пас пыдди мӧдӧс пуктӧм;
* колана 2-3 пунктуация пасысь ӧтиӧс кольӧм (абу пуктӧм);
* сёрникузяын шӧркыв да ногакыв оборотъяс торйӧдӧм/абу торйӧдӧм.

Кык абу ыджыд торксьӧм колӧ лыддьыны ӧти ӧшыбкаӧн. Тӧдӧмлун донъялан диктантын ачыс гижысьыс кӧ веськӧдӧма ӧшыбкасӧ 4-5 кывйын, оценкаыс чинӧ ӧти балл вылӧ; «5» оз нин пуктыны куим веськӧдӧм дырйи, но татшӧм уджсьыс «1» да «2» оз жӧ пуктыны.